Când o alianță funcționează toată lumea așteaptă să se rupă. Când nu funcționează, ca în cazul PNL-PSD, toată lumea spune că liberalii și social-democrații se ceartă de ochii lumii, dar că până la urmă, certați sau nu, vor rămâne împreună.
Adevărul este că apele politice au fost tulburate în timpul precampaniei când se căutau soluții pentru desemnarea unor candidați comuni.
La București a fost imposibil să se găsească omul potrivit. Dacă respectivul candidat provenea din zona de influență PSD se spunea că nu va fi votat de electoratul PNL. La fel, dacă omul era apropiat de PSD, se spunea că nu va fi votat de liberali.
Nici sută la sută liberali, nici sută la sută social – democrați, în cazul candidaților ideali lucrurile stau cam în felul binarilor de la Eurovision. Nici bărbați, nici femei.
După trei zile de campanie fiecare partid își susține proprii lui candidați la primării, la consiliile județene și locale. Socotelile de acasă, de dinainte de campanie, nu coincid cu realitatea din teren. Nu doar alianța PNL-PSD nu funcționează.
Lucrurile stau la fel de prost și la Alianța Dreapta Unită. USR își vede de propria campanie, PMP de campania proprie, iar Forța Dreptei a luat campania pe cont propriu. Trei partide, trei direcții.
Pe de altă parte nu poți spune că “a tunat și i-a adunat”. Fiecare partid a avut planul său. Fără PSD nu se putea continua guvernarea cu un prim ministru liberal. După spargerea coaliției cu USR, ca partid, PNL-ul s-a salvat prin alianța cu PSD. La rândul său, PSD a ajuns la guvernare după ce președintele Iohannis s-a jurat că niciodată nu va nominaliza un premier social-democrat, dar l-a acceptat pe Marcel Ciolacu.
O mână se spală pe alta și amândouă obrazul. Cu cât obrazul (politic) este mai gros cu atât mai vârtos se fac și se desfac alianțe între partide care se consideră total diferite. Într-adevăr, nu se poate contesta faptul că există diferențe mari între PNL și PSD. Aceste diferențe sunt neglijabile în perioadele dintre campaniile electorale, dar nu pot fi ascunse în timpul campaniilor electorale.
Situația este mai gravă la Alianța Dreapta Unită. Aici nu este vorba despre un partid de stânga și altul de dreapta. Toate trei, USR, PMP și Forța Dreptei sunt de dreapta. Atunci de ce nu se pot înțelege?
Să luăm Satu Mare, un județ cu un specific aparte. În sensul că UDMR are un electoral stabil care asigură un procent de cel puțin 40%.
Relația PNL-PSD de la Satu Mare este cunoscută. Neînțelegerile au început cu mult timp înainte de alegeri. Nu între liberali și social demicrați, ci între liderii celor două partide.
Întrebarea este de ce nu a funcționat alianța partidelor de dreapta? De ce micul partid a lui Ludovic Orban s-a rupt de USR și PMP?
Forța Dreptei nu poate atinge pragul electoral nici în județe cu electorat sută la sută românesc, darămite într-un județ în care UDMR are un bazin electoral de peste 40%?
Răspunsul ține de înțelegerile de culise. La urma urmei toate relațiile dintre partide țin de înțelegerile din spatele ușilor închise. Așa se face politica, prin diplomație, prin compromisuri, în urma unor analize pe cifre, pe starea generală a populației.
Un lider politic, la nivel național sau local, trebuie să vadă dincolo de lungul nasului. În sensul că, dincolo de interesul propriu, trebuie să primeze interesul oamenilor din partidul său, a primarilor în primul rând.
Avem la conducerea celor două organizații județene PSD și PNL doi președinți, Mircea Govor și Adrian Cozma, care merg fiecare pe drumul lui. Primul, Mircea Govor, încrezător în victoria lui, lasă o portiță spre o eventuală colaborare cu UDMR. Al doilea, Adrian Cozma, este adeptul războiului total, în primul rând îndreptat împotriva UDMR-ului, în al doilea rând împotriva PSD-ului.
Întrebarea fundamentală este cu cine vor colabora primarii liberali după alegeri?
Mai mult decât atât, președintele PNL a încropit la nivelul județului Satu Mare o alianță cu AUR. Ce îi poate oferi PNL-ului, un partid ca AUR, fără structuri teritoriale, fără oameni cu experiență politică?
Campania electorală este abia la început, dar deja ne putem face o idee despre modul în care se va desfășura. În același timp ne putem face o idee despre viitoarele alianțe politice la consiliile locale, la consiliul județean. Deocamdată, pentru că primarii liberalii sunt bulversați de alianța cu AUR, mingea se află în terenul PSD.